Te Afeɔ Tɛŋŋ Aŋmalaa Yehowa Odasefoi Lɛ Awoji Ni Atsɔɔ Shishi?\nBɔ ni afee ni wɔnyɛ wɔjaje “sane kpakpa” lɛ wɔtsɔɔ “jeŋmaŋ fɛɛ jeŋmaŋ kɛ weku fɛɛ weku, kɛ wiemɔ fɛɛ wiemɔ, kɛ gbɔmɛi srɔtoi fɛɛ” lɛ, wɔkalaa woji yɛ wiemɔi fe 900 amli. (Kpojiemɔ 14:6) Te wɔfeɔ tɛŋŋ wɔtsuɔ nitsumɔ ni wa nɛɛ? Wɔyɛ niŋmalɔi akuu yɛ jeŋ fɛɛ kɛ wiemɔi ashishitsɔɔlɔi ni etuu amɛhe amɛhã ni yeɔ amɛbuaa wɔ kɛtsuɔ enɛ, ni amɛ fɛɛ amɛji Yehowa Odasefoi.\nAŋmaa yɛ Blɔfo mli klɛŋklɛŋ. Gbɛtsɔɔmɔ Kuu lɛ kwɛɔ nitsumɔ ni Niŋmaa Nitsumɔhe ni yɔɔ wɔnitsumɔhe yitso lɛ tsuɔ lɛ nɔ. Niŋmaa Nitsumɔhe lɛ toɔ niŋmalɔi fɛɛ ni yɔɔ nitsumɔhe yitso lɛ kɛ mɛi ni yɔɔ nitsumɔhe niji krokomɛi amli lɛ anitsumɔ lɛ he gbɛjianɔ. Akɛni wɔniŋmalɔi akuu lɛ mli bii lɛ yɛ maji srɔtoi anɔ hewɔ lɛ, ehãa wɔŋmalaa saji ni kɔɔ mɛi srɔtoi ashihilɛ he, ni no hãa anyaa wɔwoji lɛ ahe yɛ jeŋ fɛɛ.\nAkɛ nɔ ni aŋma lɛ majeɔ wiemɔi ashishitsɔɔlɔi lɛ. Kɛ́ akwɛ nɔ ni aŋma lɛ mli ni akpɛlɛ nɔ lɛ, akɛmajeɔ kɛtsɔɔ Intanɛt lɛ nɔ kɛyahãa wiemɔi ashishitsɔɔlɔi akui ni yɔɔ je lɛŋ hei srɔtoi lɛ ni amɛ hu amɛtsɔɔ shishi, amɛkaneɔ mli, ni amɛkwɛɔ akɛ nɔ fɛɛ nɔ ja lo. Amɛbɔɔ mɔdɛŋ akɛ amɛbaahala ‘anɔkwale wiemɔi ni ja’ ni baahã shishinumɔ ni yɔɔ Blɔfo nɔ lɛ mli lɛ kɛ amɛnɔ lɛ akpã gbee.​—Jajelɔ 12:10.\nKɔmpiuta yeɔ ebuaa ni ehãa atsuɔ he nii oya. Anyɛŋ akɛ kɔmpiuta aye niŋmalɔi kɛ wiemɔi ashishitsɔɔlɔi ni ji adesai lɛ anajiaŋ. Kɛ̃lɛ, kɔmpiuta yeɔ ebuaa ni ehãa anyɛɔ atsuɔ nitsumɔ lɛ oyayaayai. Yehowa Odasefoi efee nɔ ko ni akɛwoɔ kɔmpiuta nɔ ni atsɛɔ lɛ yɛ Blɔfo mli akɛ Multilanguage Electronic Publishing System (MEPS) ní hãa atswaa wiemɔi okadii lɛ yɛ wiemɔi ohai abɔ mli, ni anyɛɔ akɛ mfonirii hɔlɔɔ mli, ni akalaa.\nMɛni hewɔ wɔbɔɔ mɔdɛŋ waa wɔtsɔɔ wiemɔi ashishi kɛyaa wiemɔi ni mɛi akpei fioo pɛ po wieɔ lɛ amli lɛ? Ejaakɛ Yehowa suɔmɔnaa nii ji, “ahere gbɔmɛi srɔtoi fɛɛ yiwala ni agbɛnɛ hu, amɛná anɔkwale lɛ he nilee krɔŋŋ lɛ.”​—1 Timoteo 2:3, 4.\nKɛmaje Mɔ Ko Kɛmaje Mɔ Ko Te Afeɔ Tɛŋŋ Aŋmalaa Wɔwoji Lɛ Ni Atsɔɔ Shishi?